**KONCEPCIA VYUČOVANIA CUDZÍCH JAZYKOV NA FSV UCM**

Výučba cudzieho jazyka na FSV UCM je súčasťou všetkých študijných odborov v 4 semestroch bakalárskeho stupňa štúdia a začína od letného semestra 1. ročníka. Študenti si môžu zvoliť ako povinne voliteľný predmet anglický, ruský alebo španielsky jazyk. Ak majú záujem, môžu si zvoliť aj druhý cudzí jazyk. Anglický jazyk vyžaduje minimálne úroveň B1 – B2, ruský a španielsky jazyk je určený pre začiatočníkov. V študijnom odbore Európske štúdiá a politiky sa predpokladá adekvátna znalosť anglického jazyka (B2). V tomto študijnom odbore sa odporúča študentom prioritne anglický jazyk a ako druhý cudzí jazyk ruština, prípadne španielčina. Výučba cudzích jazykov na FSV UCM prebieha formou seminárov, respektíve cvičení v trvaní dve hodiny týždenne. Študenti sú hodnotení priebežne, pričom predmetom hodnotenia sú rôzne čiastkové úlohy, priebežné testy, prezentácia a ústna skúška. Obsah, štruktúra, predpokladané výsledky vzdelávania a kritériá hodnotenia študentov sú uvedené v informačných listoch zverejnených v AISe. Jedným z cieľov výučby cudzích jazykov je u najlepších študentov dosiahnuť úroveň umožňujúcu účasť na výmenných študijných programoch EÚ, prípadne štúdium na vysokých školách v zahraničí.

**Anglický jazyk**

Cieľom výučby je poskytnúť študentom vedomosti a zručnosti potrebné pre získanie jazykových kompetencií pre odbornú komunikáciu. Výučba preto využíva metodické postupy CLIL (Content Language Integrated Learning) v rámci ESP (English for Specific Purposes - anglický jazyk v odbornej komunikácii) a je zameraná hlavne na získavanie odbornej slovnej zásoby, prácu s odborným textom, prácu s cudzojazyčnými zdrojmi, ústnu a písomnú komunikáciu adekvátnu pre vysokoškolské vzdelávanie a profesionálnu komunikáciu.

Jedným z cieľov výučby cudzích jazykov je u najlepších študentov dosiahnuť úroveň umožňujúcu účasť na výmenných študijných programoch EÚ, najmä ERASMUS+, prípadne na štúdiu na vysokých školách v zahraničí.

* V prvom semestri (minimálna počiatočná úroveň B1) sa v rámci všeobecného akademického jazyka upevňujú štruktúry gramatiky ako aj lexikálne jednotky potrebné na konverzáciu bežných tém každodenného akademického života. Navrhnutá komunikatívna metóda kladie dôraz na zručnosť ústnej komunikácie. Nezanedbáva však ani ostatné jazykové zručnosti, využívajúc pritom špirálovitú formu osvojovania si vedomostí. Témy v úvodnom semestri sú pre všetky študijné odbory rovnaké; vysokoškolské vzdelávanie, univerzita, Európska únia. Dôraz sa kladie na rozvíjanie zručností potrebných pre prezentovanie odborných tém a diskusiu.
* Obsah vyučovania cudzieho jazyka v druhom semestri je zameraný na odborné témy a odbornú terminológiu konkrétneho študijného programu. Študenti sa oboznamujú s kľúčovou odbornou slovnou zásobou, osvojujú si techniky práce s odborným textom a nadobúdajú zručnosti potrebné pre ústny aj písomný prejav v odbornej komunikácii. Obsah výučby sa viaže na konkrétny študijný odbor.
* V treťom semestri výučba zameraná na odbornú komunikáciu pokračuje so vzrastajúcou náročnosťou a ďalším prepojením s obsahom učiva v študijnom odbore. Zameriava sa na rozvíjanie jazykových kompetencií s cieľom nadobudnutia schopnosti odborne komunikovať v cudzom jazyku písomne aj ústne a prezentovať odborné príspevky na vybrané témy z obsahu vyučovaného predmetu.
* Vo štvrtom, záverečnom semestri jazykovej výučby v bakalárskom stupni štúdia, sa uzatvára jazykové vzdelávanie sumarizovaním vedomostí a zručností potrebných na odbornú komunikáciu s dôrazom na význam cudzojazyčnej kompetencie pre ďalšie vzdelávanie. Obsah výučby korešponduje s obsahom výučby v rámci študijného odboru.

Na magisterskom stupni ponúka FSV UCM voliteľný predmet Cudzí jazyk anglický, ktorého výučba trvá dva semestre. Je určený pre pokročilých študentov všetkých študijných programov na úrovni B2 – C1. Obsahom výučby sú odborné témy, viažuce sa na jednotlivé študijné programy. Cieľom je zdokonalenie zručností pre odbornú komunikáciu, prípadne príprava študentov na jazykovú skúšku ( UNIcert, TOEFL, a pod.).

**Ruský jazyk**

* Ruský jazyk  je určený pre začiatočníkov alebo študentov s úrovňou A1. Ruský jazyk je ponúkaný pre študentov všetkých študijných odborov. V prvom semestri zvoleného cudzieho jazyka študenti získajú základné vedomosti o využívaní ruského jazyka, ruských reáliách a naučia sa písať a čítať po rusky. Študent si osvojí základy grafiky, ortografie a fonetiky.
* V druhom semestri študent získa základné jazykové zručnosti na úrovni užívateľa základov A1 a postupne si rozvíja komunikačné zručnosti. Upevňuje sa gramatika, ako aj základné lexikálne jednotky potrebné na konverzáciu v bežnom živote. Preberané témy sú orientované na základné informácie o rodine, voľnom čase, profesii.
* Tretí semester je zameraný na upevňovanie komunikačných zručností, ktoré sú potrebné na bežné dorozumievanie v ruskom jazyku. Naďalej sa preberá gramatika vyplývajúca z preberaných tém, napr. škola, mesto, práca, voľný čas a pod.
* Štvrtý semester je zameraný na témy týkajúce sa opisu mesta, v ktorom študenti žijú a ako sa má človek orientovať v nákupných centrách. Druhá polovica semestra je zameraná na vypracovávanie jednoduchých PowerPoint prezentácií na vybranú tému podľa študijného odboru a ich prezentovanie. Študenti získavajú odbornú, prezentačnú a sociálnu kompetenciu. Absolvovaním predmetu dokážu študenti aplikovať získané poznatky pri bežnom dorozumievaní sa v ruskom jazyku.

**Španielsky jazyk**

Študenti španielskeho jazyka si rovnomerne osvojujú a rozvíjajú všetky jazykové zručnosti v španielskom jazyku – čítanie, písanie, hovorenie a počúvanie na úrovni A1 - B1. Hodnotení sú priebežne, pričom predmetom hodnotenia sú rôzne čiastkové úlohy, priebežné testy, prezentácia a ústna skúška. (Obsah, štruktúra, predpokladané výsledky vzdelávania a kritériá hodnotenia študentov sú uvedené v informačných listoch zverejnených v AISe). Absolvovaním štyroch semestrov výučby, študenti budú vedieť aplikovať získané vedomosti a zručnosti do svojich budúcich študijných a pracovných aktivít, kde môžu využiť znalosť španielskeho jazyka.

* V prvom semestri študenti získajú základné teoretické poznatky o systéme španielskeho jazyka, v čom sa líši od anglického jazyka a aké sú jeho gramatické špecifiká v porovnaní so slovenským jazykom. Študenti sa budú vedieť predstaviť v španielskom jazyku. Naučia sa opísať vysokú školu, resp. fakultu, na ktorej študujú ako aj svoj konkrétny študijný program. Vedia napísať krátky text o sebe, svojej rodine a meste a naučia sa zásady písania mailu. Osvoja si systém časovania pravidelných a nepravidelných slovies v jednoduchom prítomnom čase.
* V druhom semestri sa študenti naučia používať blízky budúci čas a vybrané infinitívne väzby, základné a radové číslovky, čas, ročné obdobia, mesiace, a pod. Vedia opísať rutinné činnosti počas dňa, rozumejú hovorenému a písanému textu na úrovni A2 a vedia ho zreprodukovať.
* Tretí semester je zameraný na prechod z úrovne jazyka A2 na B1, upevňuje sa najmä zručnosť počúvania a hovorenia. Študenti vedia vyjadriť rozkazovací spôsob – tykanie a používať budúci čas a podmieňovací spôsob.
* Posledný semester výučby španielskeho jazyka znamená pre študentov nadobudnutie jazykových zručností na úrovni B1, kedy vedia použiť prítomný priebehový čas, jednoduchý minulý čas, imperfektum a tvary prechodníka. Študenti majú zručnosť vo vyhľadávaní informácií na španielskych weboch a vedia odborne prezentovať a komentovať vybrané témy v španielskom jazyku.

**Slovenský jazyk pre cudzincov**

Zahraniční študenti FSV UCM si môžu zapísať voliteľný predmet Slovenský jazyk pre cudzincov, ktorý sa vyučuje dva semestre v prvom ročníku bakalárskeho štúdia. Predpokladá sa ovládanie slovenského jazyka minimálne na úrovni A2. Výučba je zameraná na rozvíjanie jazykových zručností v slovenskom jazyku, rozširovanie slovnej zásoby a upevňovanie gramatického systému a prípravu študentov na prácu s textom, ako aj adekvátny ústny a písomný prejav.

**Cudzojazyčný profil absolventa FSV UCM**

Absolvent získa adekvátne jazykové kompetencie pre zvládnutie komunikácie v prostredí cieľového jazyka na témy súvisiace so študijným programom a s praxou. Na základe rozvoja jazykových zručností počúvania, čítania, hovorenia a písania si študent osvojí kľúčovú odbornú terminológiu v cudzom jazyku a zručnosti potrebné pre prezentovanie odborných tém a odbornú komunikáciu. Absolvent je schopný pracovať s cudzojazyčnými informačnými zdrojmi a prostredníctvom adekvátnej znalosti cudzieho jazyka spracovávať relevantné informácie. Po úspešnom ukončení procesu vzdelávania na jednotlivých stupňoch vie absolvent využívať odborný jazyk v komunikácii v anglickom jazyku v rámci svojho odboru aje pripravený na pokračovanie v nadväzujúcom vysokoškolskom štúdiu, pričom náročnosť jazykovej prípravy je priamo úmerná stupňu vysokoškolského vzdelávania.